বিয়ের দাবিতে এসিল্যান্ডের বাড়িতে প্রেমিকা! -Deshebideshe
বিয়ের দাবিতে এসিল্যান্ডের বাড়িতে প্রেমিকা!
ঠাকুরগাঁও, ১৭ ডিসেম্বর- ঠাকুরগাঁওয়ের পীরগঞ্জে বিয়ের দাবিতে উপজেলার সহকারী কমিশনারের (ভূমি) বাড়িতে অবস্থান গ্রহন করেছে তারই (এসিল্যান্ড) প্রেমিকা দিনাজপুর সদরের নির্মল রায়ের মেয়ে মমতা রায় (২০)। স্থানীয় সূত্রে জানা গেছে, আটোয়ারী উপজেলার আলোয়াখোয়া ইউনিয়নের পালপাড়া গ্রামের অভিযুক্তের বাবা কুড়ান চন্দ্র পালের বাড়িতে বিয়ের দাবিতে ওঠে রামানাথ কান্ত পালের প্রেমিকা মমতা।
অবস্থা বেগতিক দেখে এসিল্যান্ড সটকে পড়েন। পরে খবর পেয়ে আটোয়ারী উপজেলা নির্বাহী অফিসার শারমিন সুলতানা ও আটোয়ারী থানার অফিসার ইনচার্জ মো. আমিনুল ইসলাম ঘটনাস্থলে গিয়ে বিষয়টি সমাধানের চেষ্টা চালান। কিন্তু ওই কর্মকর্তারা সুরাহা করতে না পেরে ফিরে যান। পরে ইউএনও’র নির্দেশে ওই দিন রাত আনুমানিক একটায় রমানাথ কান্তের পরিবারের লোকজন মমতাকে শারীরিক নির্যাতন করে জোরপূর্বক মাইক্রোবাসে তুলে উপজেলা নির্বাহী অফিসারের বাসায় রেখে আসে। মমতা রায় জানায়, দীর্ঘ দিন থেকে এসিল্যান্ড রামাকান্তের সঙ্গে তার মন দেয়া নেয়া চলছিল।
রামানাথ কান্ত পাল বিয়ের প্রতিশ্রুতি দিয়ে তার সঙ্গে দৈহিক সম্পর্ক করে এখন সে বিয়েতে রাজি নয়। এরপূর্বে রামানাথ কান্ত পাল মমতাকে তার নিজ বাড়ি দেখানোর অজুহাতে নিয়ে এসে তাকে ধর্ষণ করে বলে অভিযোগ মমতার। সে সময় রমানাথ কান্ত নিজেকে রক্ষা করার জন্য মমতাকে আটোয়ারী উপজেলা নির্বাহী অফিসারের বাস ভবনে নিয়ে গেলে নির্বাহী অফিসার বিয়ের প্রতিশ্রুতি দিয়ে মমতাকে তার দিনাজপুরের বাড়িতে ফেরৎ পাঠিয়ে দেয়। এরপর নিয়মিত মোবাইলে কথা বার্তা হলেও বিয়ের কোনো ব্যবস্থা না হওয়ায় নিরুপায় হয়ে অবশেষে মমতা রায় রমানাথ কান্ত পালের বাড়িতে এসে ওঠে।
এলাকাবাসীর অভিমত রামানাথ কান্ত বিসিএস ক্যাডার হওয়ায় সরকারি লোকজন তাকে সহায়তা করছে। এতে অসহায় হয়ে পড়েছে প্রেমিকা মমতা। এ ঘটনায় এসিল্যান্ড রামানাথ কান্ত পালের সাথে যোগাযোগ করা হলে তার ফোন বন্ধ পাওয়া যায়। আটোয়ারী উপজেলা নির্বাহী অফিসার শারমিন সুলতানা জানান, পঞ্চগড় ও ঠাকুরগাঁও জেলা প্রশাসককে তিনি বিষয়টি জানিয়েছেন। আগামী ১৮ ডিসেম্বর প্রশাসনিক ও পারিবারিকভাবে বৈঠকের মাধ্যেমে সমাধান করা হবে ওপর থেকে জাননো হয়েছে। বর্তমানে মমতা দিনাজপুরের বাড়িতে অবস্থান করছে।
এফ/১৪:৩৩/১৭ডিসেম্বর